               ЕВРОПЕЙСКА КОМИСИЯ
            Брюксел, 5.6.2019
            COM(2019) 504 final
            Препоръка за
            ПРЕПОРЪКА НА СЪВЕТА
            относно националната програма за реформи на Дания за 2019 г. и съдържаща становище на Съвета относно програмата за конвергенция на Дания за 2019 г.

               Препоръка за

               ПРЕПОРЪКА НА СЪВЕТА

               относно националната програма за реформи на Дания за 2019 г. и съдържаща становище на Съвета относно програмата за конвергенция на Дания за 2019 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 9, параграф 2 от него,

               като взе предвид препоръката на Европейската комисия,

               като взе предвид резолюциите на Европейския парламент,

               като взе предвид заключенията на Европейския съвет,

               като взе предвид становището на Комитета по заетостта,

               като взе предвид становището на Икономическия и финансов комитет,

               като взе предвид становището на Комитета за социална закрила,

               като взе предвид становището на Комитета за икономическа политика,

               като има предвид, че:

               (1)На 21 ноември 2018 г. Комисията прие годишния обзор на растежа, с което постави началото на европейския семестър за 2019 г. за координация на икономическите политики. В него надлежно беше отчетен Европейският стълб на социалните права, обявен от Европейския парламент, Съвета и Комисията на 17 ноември 2017 г. Приоритетите на годишния обзор на растежа бяха одобрени от Европейския съвет на 21 март 2019 г. Въз основа на Регламент (ЕС) № 1176/2011 на 21 ноември 2018 г. Комисията прие също Доклада за механизма за предупреждение, в който Дания не е посочена като една от държавите членки, за които ще се извърши задълбочен преглед.

               (2)Докладът за Дания за 2019 г.
                  2
                беше публикуван на 27 февруари 2019 г. В него бяха оценени напредъкът на Дания в изпълнението на специфичните за страната препоръки, приети от Съвета на 13 юли 2018 г., последващите действия във връзка с препоръките, приети през предходните години, както и напредъкът на Дания по отношение на нейните национални цели по стратегията „Европа 2020“.

               (3)На 15 март 2019 г. Дания представи своята национална програма за реформи за 2019 г., а на 10 април 2019 г. — своята програма за конвергенция за 2019 г. Двете програми бяха оценени едновременно, за да бъдат отчетени взаимовръзките между тях.

               (4)Съответните специфични за всяка държава препоръки бяха взети предвид при програмирането на европейските структурни и инвестиционни фондове (ЕСИ фондове) за периода 2014 — 2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета
                  3
               , когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба, в насоките относно прилагането на мерките, обвързващи ефективността на европейските структурни и инвестиционни фондове с доброто икономическо управление
                  4
               .

               (5)По отношение на Дания понастоящем се прилагат предпазните мерки на Пакта за стабилност и растеж. В своята програма за конвергенция за 2019 г. правителството планира номинален дефицит 0,1 % от БВП през 2019 г. и 2020 г. Въз основа на преизчисленото структурно салдо
                  5
                средносрочната бюджетна цел — структурен дефицит от 0,5 % от БВП — продължава да се спазва през целия период на програмата до 2025 г. Според програмата за конвергенция съотношението на консолидирания държавен дълг към БВП се очаква да спадне до 33,4 % през 2019 г. и да остане стабилно през 2020 г., преди да се повиши до 37,8 % от БВП през 2025 г. Макроикономическият сценарий в основата на тези бюджетни прогнози е реалистичен през програмния период. Въз основа на прогнозата на Комисията от пролетта на 2019 г. се предвижда структурното салдо да отбележи излишък от 0,9 % от БВП през 2019 г. и 1,0 % от БВП през 2020 г.— над средносрочната бюджетна цел. Рисковете са свързани с недостиг на приходи от променливи компоненти, по-специално от данъка върху печалбата на пенсионните фондове. Като цяло Съветът е на мнение, че се предвижда Дания да спази разпоредбите на Пакта за стабилност и растеж през 2019 и 2020 г.

               (6)Системата за научни изследвания и иновации на Дания се характеризира с високи нива на инвестиции, здрава база на човешките ресурси и високи научни постижения. Въпреки това сферата на научните изследвания и иновациите в Дания е концентрирана в относително малък брой участници, като големи предприятия и фондации, предимно във фармацевтичната промишленост и сектора на биотехнологиите, което прави системата за научни изследвания и иновации потенциално уязвима на външни сътресения. Поради това може да се заключи, че има възможност за подобрение при инвестиране в разрастването на силно иновативни дружества.

               (7)Осигуряването на предлагане на работна ръка в период на демографски и технологични промени и справянето с недостига на работна ръка, по-специално на квалифицирани работници и специалисти в областта на ИКТ, е от ключово значение за насърчаване на устойчивия и приобщаващ растеж в Дания. Реформите и инвестициите за подобряване на привлекателността и за увеличаване по този начин на равнищата на участие в професионалното образование и обучение може да имат положително въздействие върху предлагането на квалифицирана работна ръка. Непрекъснатите инвестиции в образованието за възрастни и ученето през целия живот и уменията в областта на цифровите технологии също могат да помогнат за справяне с това предизвикателство. Освен това, би било от полза да се насочат усилия върху по-доброто интегриране на маргинализираните групи и групите в неравностойно положение на пазара на труда. Това се отнася особено за младите хора с ниски образователни постижения, за хората с мигрантски произход, хората с намалена работоспособност и хората с увреждания. В допълнение към това, постиженията в областта на образованието на децата с мигрантски произход продължава да бъде предизвикателство.

               (8)Въпреки висококачествените пътища, задръстванията по пътищата се увеличават, особено в крайградските райони на големите градове. Освен това, съществува необходимост за намаляване на въглеродните емисии на транспортния сектор, което показва, че възможностите за инвестиции в устойчива транспортна инфраструктура с цел декарбонизация на транспортния сектор и намаляване на задръстванията, включително разгръщането на инфраструктура за алтернативни горива. Правителството представи план за намаляване на задръстванията в крайградските райони на големите градове. Приемането на плана, чрез който се отпускат почти 112 милиарда DKK (почти 6 % от БВП) за периода 2020—2030 г., все още предстои.

               (9)Въпреки че нивото на производителността в датската икономика продължава да е сред най-високите в ЕС, растежът на производителността намалява в продължение на десетилетия. Дружествата износители показват по-висок ръст на производителността, отколкото дружествата, защитени от конкуренцията на чуждестранни дружества. Въпреки факта, че Дания предприема мерки в подкрепа на растежа на производителността на дружествата в секторите на услугите, ориентирани към вътрешния пазар, ръстът на производителността и конкуренцията в тези сектори все още изостава. Дания е въвела мерки за засилване на конкуренцията във финансовия сектор и продължава да прилага стратегията за комуналните услуги.

               (10)След няколко години на висок ръст цените на жилищата изглеждат надценени, особено в основните градски райони. Увеличенията на цените на жилищата все пак стана по-умерено през 2018 г. Освен това, въпреки продължаващия спад, съотношението на дълга на домакинствата и разполагаемия доход продължава да е с най-висока стойност в ЕС. Делът на ипотечните кредити с променливи лихвени проценти и отсрочена амортизация постепенно намалява, но остава висок. Новите макропруденциални мерки изглежда са ограничили увеличаването на новите ипотечни кредити с много висока стойност на съотношението на дълга и дохода и на съотношението на размера на кредита и стойността. През последните години датските органи са задействали и антицикличния капиталов буфер и са приложили мерки за повишаване на устойчивостта на банките, приели са реформа на данъка върху недвижимата собственост (в сила от 2021 г.) с цел да се сложи край на процикличната система за облагане с данък върху недвижимата собственост. Въпреки това съчетанието от много високи стойности на съотношението на заемите спрямо доходите, високата задлъжнялост с висока чувствителност по отношение на лихвения процент и надценените цени на жилищата поражда рискове за икономическата и финансовата стабилност и следователно осъществяването на непрекъснато наблюдение е обосновано.

               (11)Предотвратяването на изпирането на пари и на финансирането на тероризма се превърна в приоритет за Дания на фона на голям скандал, свързан с изпирането на пари, в който участва най-голямата финансова институция в Дания. Датският парламент е постигнал политически споразумения за засилване на надзора и за нов пакет за борба с изпирането на пари, който включва стратегия за борба с изпирането на пари и с финансирането на тероризма. Стратегията се основава на осем стълба, които включват засилване на сътрудничеството между надзорните органи, звеното за финансово разузнаване и други заинтересовани страни. Въпреки това продължават да съществуват предизвикателства и финансовият надзорен орган все още трябва да приеме допълнителни мерки и насоки относно начините за засилване на надзора в тези области. Следва да се обърне внимание на ефективното прилагане на тези мерки след тяхното приемане.

               (12)Програмирането на фондовете на ЕС за периода 2021—2027 г. би могло да допринесе за преодоляване на някои пропуски, установени в препоръките, по-специално в областите, обхванати от приложение Г към доклада за страната
                  6
               . Това ще даде възможност на Дания да използва по най-добрия начин тези фондове по отношение на определени сектори, като бъдат отчетени регионалните различия.

               (13)В контекста на европейския семестър за 2019 г. Комисията изготви цялостен анализ на икономическата политика на Дания и го публикува в доклада за страната за 2019 г. Комисията оцени също програмата за конвергенция за 2019 г. и националната програма за реформи за 2019 г., както и предприетите последващи действия във връзка с препоръките, отправени към Дания през предходните години. Комисията взе предвид не само тяхното значение за провеждането на устойчива фискална и социално-икономическа политика в Дания, но и тяхното съответствие с правилата и насоките на Съюза предвид необходимостта от засилване на цялостното икономическо управление на Съюза чрез принос на равнището на Съюза за бъдещите решения на държавите членки.

               (14)Предвид тази оценка Съветът разгледа програмата за конвергенция за 2019 г. и становището
                  7
                му е, че се очаква Дания да спази Пакта за стабилност и растеж,

               ПРЕПОРЪЧВА на Дания да предприеме следните действия през 2019 и 2020 г.:

               1.Да насочи усилията си върху свързаната с инвестиции икономическа политика в областта на образованието и уменията, научните изследвания и иновациите за разширяване на базата от иновации, за да се включат повече дружества, както и в областта на устойчивия транспорт за намаляване на задръстванията.

               2.Да гарантира ефективен надзор и ефективно прилагане на уредбата за борба с изпирането на пари

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        SWD(2019) 1003 final.

                     (3)

                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).

                     (4)

                        СОМ(2014) 494 final.

                     (5)

                        Салдо, коригирано спрямо фазата на икономическия цикъл и без отчитане на еднократните и временните мерки, преизчислено от службите на Комисията с помощта на общоприетата методология.

                     (6)

                        SWD(2019) 1003 final.

                     (7)

                        Съгласно член 9, параграф 2 от Регламент (ЕО) № 1466/97 на Съвета


               ЕВРОПЕЙСКА КОМИСИЯ
            Брюксел, 5.6.2019
            COM(2019) 525 final
            Препоръка за
            ПРЕПОРЪКА НА СЪВЕТА
            относно националната програма за реформи на Словакия за 2019 г. и съдържаща становище на Съвета относно програмата за стабилност на Словакия за 2019 г.

               Препоръка за

               ПРЕПОРЪКА НА СЪВЕТА

               относно националната програма за реформи на Словакия за 2019 г. и съдържаща становище на Съвета относно програмата за стабилност на Словакия за 2019 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 5, параграф 2 от него,

               като взе предвид препоръката на Европейската комисия,

               като взе предвид резолюциите на Европейския парламент,

               като взе предвид заключенията на Европейския съвет,

               като взе предвид становището на Комитета по заетостта,

               като взе предвид становището на Икономическия и финансов комитет,

               като взе предвид становището на Комитета за социална закрила,

               като взе предвид становището на Комитета за икономическа политика,

               като има предвид, че:

               (1)На 21 ноември 2018 г. Комисията прие годишния обзор на растежа, с което постави началото на европейския семестър за координация на икономическите политики за 2019 г. В него надлежно беше отчетен Европейският стълб на социалните права, обявен от Европейския парламент, Съвета и Комисията на 17 ноември 2017 г. Приоритетите на годишния обзор на растежа бяха одобрени от Европейския съвет на 21 март 2019 г. Въз основа на Регламент (ЕС) № 1176/2011 на 21 ноември 2018 г. Комисията също прие Доклада за механизма за предупреждение, в който Словакия не е посочена като държава членка, за която ще се извърши задълбочен преглед. На същата дата Комисията прие и препоръка за препоръка на Съвета относно икономическата политика на еврозоната, която беше одобрена от Европейския съвет на 21 март 2019 г. На 9 април 2019 г. Съветът прие препоръката относно икономическата политика на еврозоната (наричана оттук нататък „препоръка за еврозоната“).

               (2)Като държава, чиято парична единица е еврото, и с оглед на тесните взаимовръзки между икономиките в икономическия и паричен съюз, Словакия следва да гарантира цялостното и навременно изпълнение на препоръката за еврозоната, както е посочено в препоръки 2—4 по-долу. По-специално, мерките за справяне с корупцията и за подобряване на съдебната система ще спомогнат за изпълнението на първата препоръка за еврозоната по отношение на качеството на институциите, съсредоточаването на свързаната с инвестициите икономическа политика в посочените области ще спомогне за изпълнението на втората препоръка за еврозоната по отношение на подкрепата за инвестициите, а мерките за подобряване на уменията ще спомогнат за изпълнението на третата препоръка за еврозоната по отношение на функционирането на пазара на труда.

               (3)Докладът за Словакия за 2019 г.
                  2
                беше публикуван на 27 февруари 2019 г. В него бе оценен напредъкът на Словакия в изпълнението на специфичните за държавата препоръки, приети от Съвета на 13 юли 2018 г., последващите действия във връзка с препоръките, отправени към Словакия през предходните години, както и напредъкът на страната по националните ѝ цели по стратегията „Европа 2020“.

               (4)На 25 април 2019 г. Словакия представи своята национална програма за реформи за 2019 г. и своята програма за стабилност за 2019 г. Двете програми бяха оценени едновременно, за да бъдат отчетени взаимовръзките между тях.

               (5)Съответните специфични за всяка държава препоръки бяха взети предвид при програмирането на европейските структурни и инвестиционни фондове (ЕСИ фондове) за периода 2014 — 2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета
                  3
               , когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба, в насоките относно прилагането на мерките, обвързващи ефективността на ЕСИ фондовете с доброто икономическо управление
                  4
               .

               (6)Спрямо Словакия понастоящем се прилагат предпазните мерки на Пакта за стабилност и растеж. В своята програма за стабилност за 2019 г. правителството очаква номиналното салдо да се подобри от дефицит в размер на 0,7 % от БВП през 2018 г. до балансиран бюджет през 2019 г. и да остане без промяна до 2022 г. Въз основа на преизчисленото структурно салдо
                  5
                средносрочната бюджетна цел, която беше променена от структурен дефицит от 0,5 % от БВП през 2019 г. до 1 % от БВП от 2020 г., се планира да бъде постигната през 2020 г. Според програмата за стабилност за 2019 г. съотношението на консолидирания държавен дълг спрямо БВП се очаква постепенно да намалее от 47,5 % през 2019 г. до 44,4 % към 2022 г. Макроикономическият сценарий, който стои в основата на тези предвиждания за бюджета, е реалистичен. Същевременно необходимите мерки в подкрепа на планираните цели за дефицита от 2019 г. нататък не са съвсем конкретни. Бюджетът включва неопределена категория разходи, наречени бюджетни резерви (на обща стойност 0,7 % от БВП), което намалява предсказуемостта при изпълнението на бюджета.

               (7)На 13 юли 2018 г. Съветът препоръча на Словакия да гарантира, че номиналният темп на растеж на нетните първични държавни разходи
                  6
                не надвишава 4,1 % през 2019 г., което съответства на годишна корекция на структурното салдо от 0,5 % от БВП. С оглед на прогнозата на Комисията от есента на 2018 г., в която се предвиждаше позиция, по-близка до средносрочната цел през 2019 г. и съответстваща на правилата за размразяване на изискваната корекция, номиналният темп на растеж на нетните първични държавни разходи не следва да надвишава 4,6 %, което съответства на годишна корекция на структурното салдо от 0,3 % през 2019 г. Въз основа на прогнозата на Комисията от пролетта на 2019 г. съществува риск от съществено отклонение от препоръчаната фискална корекция общо за 2018 г. и 2019 г.

               (8)През 2020 г. Словакия би трябвало да постигне своята средносрочна бюджетна цел. Въз основа на прогнозата на Комисията от пролетта на 2019 г. при непроменена политика това е съвместимо с максимален номинален темп на растеж на нетните първични държавни разходи в размер на 4,6 %, което съответства на структурна корекция от 0,3 % от БВП. Въз основа на прогнозата на Комисията от пролетта на 2019 г. при непроменена политика съществува риск от значително отклонение от това изискване през 2019 г. и 2020 г. взети заедно. Според прогнозите през 2019 г. и 2020 г. Словакия ще изпълни правилото за дълга. Като цяло Съветът е на мнение, че от 2019 г. трябва да се предприемат необходимите допълнителни мерки, за да се спазят разпоредбите на Пакта за стабилност и растеж.

               (9)Публичните финанси на Словакия са изправени пред средни по тежест рискове за финансовата устойчивост в дългосрочен план. Според доклада на Комисията от 2018 г. относно фискалната устойчивост ще се изисква общо подобрение от 2,5 процентни пункта от БВП в структурното първично салдо, за да се стабилизира съотношението на дълга спрямо БВП в дългосрочен план спрямо сценария, при който няма промяна в политиката. Това се дължи на прогнозираното увеличение на разходите за пенсии и здравеопазване, което води до повишаване на разходите, свързани със застаряването (съвместен принос от 1,8 процентни пункта от БВП). Тъй като раждаемостта е ниска, а средната продължителност на живота в Словакия се очаква да се увеличи още повече, коефициентът на възрастова зависимост (сравняване на възрастните хора с активното население — делът на населението, което работи или учи) почти ще се утрои до 2060 г. Докато през 2016 г. на всеки десет наети на работа лица се падаха само около трима неактивни на възраст над 65 години, според прогнозите това съотношение ще се увеличи и ще достигне повече от седем на всеки десет наети лица до 2060 г. (коефициент на икономическа възрастова зависимост). Въвеждането на автоматични корекции на пенсионната възраст спрямо очакваната продължителност на живота постепенно подобри дългосрочната устойчивост на пенсионната система. Това се разглежда като важен инструмент за гарантиране на справедливостта между поколенията и дългосрочната устойчивост. Опасенията във връзка с дългосрочната фискална устойчивост на пенсионните системи се увеличиха след приемането от Парламента на 28 март 2019 г. на конституционно изменение за определяне на таван на възрастта за пенсиониране (64 години за мъжете и за жените без деца, с намаление от половин година за жените за всеки от първите три деца) и за премахване на автоматичните корекции, свързани с очакваната продължителност на живота. Според фискалния съвет на Словакия таванът ще доведе до допълнително увеличение на разходите с 1,6 % от БВП, от 8,6 % през 2016 г. на 11,4 % през 2070 г. в сравнение с увеличението до 9,8 %, предвидено в доклада от 2018 г. относно застаряването на населението. Това значително ще увеличи рисковете за устойчивостта. Към сегашния момент не са представени мерки за компенсиране и не е изчислено въздействието върху доходите на възрастните хора и върху бедността.

               (10)Въпреки постигнатия известен напредък в борбата с данъчните измами спазването на данъчното законодателство продължава да бъде предизвикателство и разликата между потенциалните и действителните приходи от ДДС беше повече от два пъти по-висока от средната за ЕС през 2016 г. Очаква се мерките, планирани в рамките на Третия план за действие, да доведат до положителни резултати, но някои от тях все още не са изпълнени. Например въвеждането на електронни данъчни декларации може да намали административната тежест за данъкоплатците, но неизпълнението на всички планирани мерки рискува да намали цялостното въздействие. В същото време една структурирана рамка от мерки на политиката може да спомогне за намаляване на честите промени в данъчния кодекс и да насърчи опростяването му. И накрая, потенциалът за приходи от екологичното и имущественото данъчно облагане не се използва в достатъчна степен в сравнение с другите държави от ЕС.

               (11)Положителното развитие на пазара на труда продължава, белязано от нарастваща заетост и исторически ниски нива на безработица. Добър напредък бе отбелязан при изпълнението на плана за действие за дългосрочно безработните, който спомогна за намаляване на броя на дългосрочно безработните с една трета в рамките на две години. Въпреки това коефициентът на дългосрочната безработица остава над средния за ЕС, като засяга особено нискоквалифицираните хора, младежите и ромите. Въпреки понижаващите се коефициенти на безработица недостигът на квалифицирана работна ръка се превърна в основен проблем. Продължават да се наблюдават сериозни регионални различия на пазара на труда — по-висока е безработицата в три региона в източната част на Словакия, а недостигът на работна ръка е концентриран в западната част на страната. Необходимо е да продължи изграждането на капацитет за работодателите и профсъюзите, за да се насърчи по-активното им участие.

               (12)Ограничени са спектърът и ефективността на политиките за подобряване на пригодността за заетост. Бяха засилени обучението и програмите за преквалификация, но те са все още недостатъчни и не са насочени изцяло към дългосрочно безработните и групите в неравностойно положение. Образователната система не допринася в достатъчна степен за социално-икономическото развитие и е недостатъчно финансирана на всички равнища. Качеството на образователните резултати, участието на ромите в приобщаващото общо образование от ранна детска възраст и ефективната интеграция на учениците от среда в неравностойно социално-икономическо положение в образованието и обучението (предвид растящия дял на преждевременно напускащите училище) са неотложни предизвикателства. Образователните резултати и равнището на основните умения остават слаби по международните стандарти и върху тях силно въздействие оказва социално-икономическото положение на учащите. Предизвикателство е гарантирането на това, че на словашкото население се предоставя по-добър набор от умения за променящата се икономика и общество. Въпреки постепенното увеличение на заплатите до 2020 г. учителската професия продължава да бъде непривлекателна и е изправена пред нарастващ недостиг на кадри. Освен това качеството и релевантността на първоначалното обучение и възможностите за професионално развитие на учителите са ограничени. Текущите мерки за насърчаване на равнопоставеността и приобщаващото образование засега не отговарят на очакванията и не се наблюдава действителен напредък по отношение на десегрегацията на учениците от ромски произход. Правителството прие „национален план за реформи в областта на образованието и възпитанието“ (2018—2027 г.) и първия план за действие (2018—2019 г.) (заедно с прогнозен бюджет), както и ново законодателство за осигуряване на качеството на висшето образование. От решаващо значение ще бъде тези мерки да бъдат ефективно прилагани и наблюдавани, за да се установи дали те водят до очакваните резултати.

               (13)Ниският дял на заетост сред жените отразява факта, че дългият родителски отпуск рядко се ползва от мъжете, и върху него допълнително се отразяват ограниченият достъп и слабото наличие на детски заведения и до заведения за дългосрочни грижи, които са на достъпни цени. Особено за деца на възраст под три години общите проценти на записване в детските заведения са изключително ниски. Правителството прие ново решение относно задължителното участие в образованието и грижите в ранна детска възраст от 5 години, считано от 2020 г. Въпреки това са необходими допълнителни инвестиции и насърчаване на присъствието в детските заведения и заведенията за предучилищно образование.

               (14)Въпреки че делът на хората, изложени на риск от бедност или социално изключване, е по-нисък от средния за ЕС, нивата са значително по-високи в редица области в Южна и Източна Словакия. Съществува значителна пречка пред достъпа до висококачествено и приобщаващо образование, при което регионалните различия се изразяват в особено големия дял на преждевременно напускащите училище. Други пречки се отнасят до достъпа на групите в неравностойно положение, по-специално ромите, както и на хората с увреждания и хората, които страдат от бездомничество и изключване от жилищно настаняване, до здравеопазване, дългосрочни грижи, социално жилищно настаняване и други основни услуги. Прилагането на интегриран подход е от съществено значение, за да се насърчи социалното приобщаване на тези групи.

               (15)Набират скорост реформите, насочени към подобряване на разходната ефективност на системата на здравеопазването, въпреки че степента на изпълнение варира в различните сфери на полагане на грижи. Мерките на политиката, предприети в контекста на прегледа на разходите за здравеопазване, постигнаха някои положителни резултати, главно след поредица от мерки за ограничаване на разходите в областта на фармацевтичните продукти и медицинските изделия. Все още обаче трябва да се повиши ефективността и да се предоставят по-добри грижи чрез стратегическо преразпределение на ресурсите между сферите на грижи. Предоставянето на здравни услуги продължава да зависи в прекомерна степен от болниците, които, въпреки редовното опрощаване на дълга, продължават да натрупват дългове и трудно да намират финансиране на инвестициите, необходими за подобряване на ефективността и качеството на грижите. Укрепването на първичната медицинска помощ е от ключово значение за намаляване на използването на болнични услуги, които могат да бъдат избегнати, но малкият брой общопрактикуващи лекари и ограниченият обхват на услугите, предлагани в сферата на първичната медицинска помощ, са пречка за подобряване на ефективността на системата на здравеопазването. Тъй като правителството предприе мерки за справяне с недостига на здравни работници, ще бъде важно тези усилия да се вместят в дългосрочна стратегия, насочена към постепенно децентрализиране на услугите по активно лечение, укрепване на първичните грижи и засилване на превантивните услуги.

               (16)Фрагментираната система за научни изследвания подкопава ефективността на публичните инвестиции в научноизследователска и развойна дейност за повишаване на качеството на научните изследвания и не привлича частно финансиране. Политиката за научни изследвания и иновации страда от неефективна координация между министерствата и другите участници, което води до забавяния и неуспехи на важните реформи. Неоптималният процес на преобразуване на словашката академия на науките породи опасения относно непрекъснатостта на дейностите ѝ, което доведе до срива на целия процес. Липсата или неуспехът на целенасочените мерки, заедно с ограничената ангажираност от страна на научноизследователските институции и ограничения научноизследователски капацитет, допринасят всички за ниските частни разходи за научноизследователска и развойна дейност. Като цяло научноизследователската и развойната дейност продължава да бъде една от най-ниските в ЕС и е съсредоточена върху средно- и високотехнологичното производство — области, в които доминират многонационални дружества. Мерките за насърчаване на трансфера на знания, за засилване на капацитетите за иновации в промишлеността, както и за подобряване на сътрудничеството между предприятията и академичните среди, напредват бавно.

               (17)За да се увеличи производителността на Словакия и да се запази процесът на конвергенция, са необходими постоянни усилия за инвестиции и в цифровата и транспортната инфраструктура, както и в енергийната ефективност. Необходимо е да се подобрят основните фиксирани широколентови връзки и покритието на 4G, както и използването на свръхбърз широколентов достъп. Инвестирането в енергийна ефективност, по-специално в сектора на сградите и в екологичните технологии, може да бъде източник на „зелен“ растеж и ще спомогне за опазването на оскъдните екологични ресурси. Освен това, за да се даде възможност на по-слабо развитите региони да наваксат и да станат по-основани на знанието, конкурентоспособни и продуктивни, са необходими повече стратегически инвестиции, за да се отстранят недостатъците в инфраструктурата и да се подобрят транспортните мрежи. Словакия изостава по отношение на завършването на основната пътна и железопътна мрежа в рамките на трансевропейската транспортна мрежа, като например в коридора Рейн–Дунав. Слабостите в транспортната мрежа биха могли да бъдат преодолени чрез подобряване на взаимосвързаността, мултимодалността и оперативната съвместимост на съществуващата обществена и градска транспортна мрежа, както и чрез насърчаване на устойчиви видове транспорт.

               (18)Тежките административни и регулаторни тежести могат да окажат отрицателно въздействие върху инвестициите и иновациите, особено за малките и средните предприятия. Въпреки усилията на правителството административната тежест не се намалява в достатъчна степен, а бизнес средата в Словакия губи позиции при сравнения в международен план. Качеството на законодателството и липсата на предсказуемост са повод за загриженост на предприятията. Тези предизвикателства следва да бъдат преодолени чрез пълното разгръщане на стратегията на Словакия за по-добро регулиране (RIA2020) и укрепването на словашкия център за по-добро регулиране. Секторът на професионалните услуги в Словакия продължава да бъде силно регулиран. Рестриктивността на регулирането е над средно претеглената стойност за ЕС за адвокатите, представителите по индустриална собственост, строителните инженери, архитектите, счетоводителите, екскурзоводите и агентите по недвижими имоти.

               (19)Правителството значително реформира практиките в областта на обществените поръчки чрез преразглеждане на правната рамка, за да се опростят процедурите и да се намалят разходите по сделките. Приветства се поставянето на нов акцент върху професионализацията; общите ползите обаче се проявяват бавно. В контекста на недоверие към публичните институции публичните купувачи трябва да положат повече усилия, за да си възвърнат доверието от страна на предприятията, медиите и широката общественост. Това възпрепятства въвеждането на така необходимите новаторски практики. Усилията за увеличаване на използването на качествени критерии трябва да бъдат засилени, за да се постигне по-добро съотношение между качество и цена и да се подобри стратегическото използване на обществените поръчки.

               (20)Словашката публична администрация все страда от неефективност и затруднения, причинени най-вече от неефективното сътрудничество между правителствените служби. Липсата на капацитет и стратегическо планиране, както и административната неефективност възпрепятстват гладкото изпълнение на ЕСИ фондовете. В резултат на това Словакия загуби финансиране в размер на 120 милиона евро за периода 2014—2020 г., като същевременно остава ниско разпределянето на средствата за крайните бенефициери. Освен това неоптималното изготвяне на проекти, финансирани от ЕСИ фондовете, доведе до забавяне на инвестициите и до много кратки срокове за процедурите за възлагане на обществени поръчки, което увеличи риска от нередности.

               (21)Корупцията продължава да представлява предизвикателство и е налице само ограничена решимост при преследването на случаи на корупция по високите етажи. Усилията за борба с корупцията се възпрепятстват от организационните и процедурните слабости на полицията и прокуратурата, както и от слабата защита на лицата, подаващи сигнали за нередности. Освен това продължава да бъде предизвикателство подобряването на ефективността на съдебната система, включително на нейната независимост. Въпреки някои подобрения по отношение на ефикасността и качеството продължават да съществуват опасения относно независимостта на съдебната система и забавянето на процеса на назначаване на съдии в конституционния съд би могло да засегне функционирането на съдебната система.

               (22)Програмирането на средствата на ЕС за периода 2021—2027 г. следва да спомогне за преодоляване на някои от пропуските, посочени в препоръките, по-специално в областите, обхванати от приложение Г към доклада за страната
                  7
               . Това ще позволи на Словакия да използва по най-добрия начин тези фондове по отношение на набелязаните сектори, като се вземат предвид регионалните различия. Укрепването на административния капацитет на страната за управление на тези средства е важен фактор за успеха на тази инвестиция.

               (23)В рамките на европейския семестър за 2019 г. Комисията направи цялостен анализ на икономическата политика на Словакия и го публикува в доклада за страната от 2019 г. Освен това Комисията направи оценка на програмата за стабилност за 2019 г., националната програма за реформи за 2019 г. и последващите действия във връзка с препоръките, отправени към Словакия през предходните години. Комисията взе предвид не само тяхното значение за провеждането на устойчива бюджетна и социално-икономическа политика в Словакия, но и тяхното съответствие с правилата и насоките на Съюза предвид необходимостта от засилване на цялостното икономическо управление на Съюза чрез принос на равнище ЕС към бъдещите решения на държавите членки.

               (24)С оглед на тази оценка Съветът разгледа програмата за стабилност за 2019 г., като становището му
                  8
                е изразено по-специално в препоръка 1 по-долу,

               ПРЕПОРЪЧВА на Словакия да предприеме следните действия през 2019 г. и 2020 г.:

               1.Да постигне средносрочната бюджетна цел през 2020 г. Да запази дългосрочната устойчивост на публичните финанси, особено на здравните и пенсионните системи.

               2.Да подобри качеството и приобщаващия характер на образованието на всички равнища и да насърчава уменията. Да подобри достъпа до финансово достъпни и качествени грижи за децата и дългосрочни грижи. Да насърчи интеграцията на групите в неравностойно положение, по-специално ромите.

               3.Да насочи икономическа политика, свързана с инвестициите, в областта на здравеопазването, научните изследвания и иновациите, транспорта, особено по отношение на устойчивостта му, цифровата инфраструктура, енергийната ефективност, конкурентоспособността на малките и средните предприятия и социалното жилищно настаняване, като отчита регионалните различия. Да увеличава използването на критерии, свързани с качеството и разходите през жизнения цикъл, при възлагането на обществени поръчки.

               4.Да продължи да подобрява ефективността на съдебната система, като се съсредоточава върху укрепването на независимостта ѝ, включително по отношение на назначенията в съдебната система. Да увеличава усилията за откриване и наказателно преследване на корупцията, по-специално при мащабни случаи на корупция.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        SWD(2019) 1024 final.

                     (3)

                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).

                     (4)

                        COM(2014) 494 final.

                     (5)

                        Салдо, коригирано спрямо фазата на икономическия цикъл, без еднократните и другите временни мерки, преизчислено от Комисията с помощта на общоприетата методика.

                     (6)

                        Нетните първични държавни разходи се състоят от общите държавни разходи с изключение на разходите за лихви, разходите по програми на Съюза, които изцяло се покриват от приходи от фондове на Съюза, и недискреционните промени в разходите за обезщетения при безработица. Държавните разходи за бруто образуване на основен капитал се изглаждат за период от 4 години. Дискреционните мерки по отношение на приходите и предвиденото по закон увеличаване на приходите са взети предвид. Еднократните мерки по отношение както на приходите, така и на разходите, са нетирани.

                     (7)

                        SWD(2019) 1024 final.

                     (8)

                        Съгласно член 5, параграф 2 от Регламент (ЕО) № 1466/97 на Съвета.


               ЕВРОПЕЙСКА КОМИСИЯ
            Брюксел, 5.6.2019
            COM(2019) 503 final
            Препоръка за
            ПРЕПОРЪКА НА СЪВЕТА
            относно националната програма за реформи на Чешката република за 2019 г. и съдържаща становище на Съвета относно конвергентната програма на Чешката република за 2019 г.

               Препоръка за

               ПРЕПОРЪКА НА СЪВЕТА

               относно националната програма за реформи на Чешката република за 2019 г. и съдържаща становище на Съвета относно конвергентната програма на Чешката република за 2019 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 121, параграф 2 и член 148, параграф 4 от него,

               като взе предвид Регламент (ЕО) № 1466/97 на Съвета от 7 юли 1997 г. за засилване на надзора върху състоянието на бюджета и на надзора и координацията на икономическите политики
                  1
               , и по-специално член 9, параграф 2 от него,

               като взе предвид препоръката на Европейската комисия,

               като взе предвид резолюциите на Европейския парламент,

               като взе предвид заключенията на Европейския съвет,

               като взе предвид становището на Комитета по заетостта,

               като взе предвид становището на Икономическия и финансов комитет,

               като взе предвид становището на Комитета за социална закрила,

               като взе предвид становището на Комитета за икономическа политика,

               като има предвид, че:

               (1)На 21 ноември 2018 г. Комисията прие годишния обзор на растежа, с което постави началото на европейския семестър за координация на икономическите политики за 2019 г. Тя взе предвид Европейския стълб на социалните права, обявен от Европейския парламент, Съвета и Комисията на 17 ноември 2017 г. Приоритетите на годишния обзор на растежа бяха одобрени от Европейския съвет на 21 март 2019 г. Въз основа на Регламент (ЕС) № 1176/2011 на 21 ноември 2018 г. Комисията прие също Доклада за механизма за предупреждение, в който Чешката република не е посочена като държава членка, за която ще се извърши задълбочен преглед.

               (2)Докладът за Чешката република за 2019 г.
                  2
                беше публикуван на 27 февруари 2019 г. В него бяха оценени напредъкът на Чешката република в изпълнението на специфичните за страната препоръки, приети от Съвета на 13 юли 2018 г., последващите действия във връзка с препоръките, приети през предходните години, както и напредъкът на Чешката република за постигане на нейните национални цели по стратегията „Европа 2020“.

               (3)На 30 април 2019 г. Чешката република представи своята Национална програма за реформи за 2019 г. и своята Програма за конвергенция за 2019 г. Двете програми бяха оценени едновременно, за да бъдат отчетени взаимовръзките между тях.

               (4)Съответните специфични за всяка държава препоръки бяха взети предвид при програмирането на европейските структурни и инвестиционни фондове (ЕСИ фондове) за периода 2014—2020 г. Както е предвидено в член 23 от Регламент (ЕС) № 1303/2013 на Европейския парламент и на Съвета
                  3
               , когато това е необходимо за подпомагане на изпълнението на съответните препоръки на Съвета, Комисията може да поиска от дадена държава членка да преразгледа своето споразумение за партньорство и съответните програми и да предложи промени в тях. Комисията предостави допълнителни подробности за начина, по който ще използва тази разпоредба, в насоките относно прилагането на мерките, обвързващи ефективността на ЕСИ фондовете с доброто икономическо управление
                  4
               .

               (5)Понастоящем по отношение на Чешката република се прилагат предпазните мерки на Пакта за стабилност и растеж. В своята конвергентна програма за 2019 г. правителството посочва, че очаква да премине от бюджетен излишък в размер на 0,3 % от БВП през 2019 г. до дефицит от 0,2 % през 2020 г., като според прогнозите се очаква този излишък постепенно да се влоши, достигайки 0,5 % до 2022 г. Въз основа на преизчисленото структурно салдо
                  5
                средносрочната бюджетна цел, която беше променена от структурен дефицит от 1 % през 2019 г. на 0,75 % от БВП, считано от 2020 г., продължава да се преизпълнява през целия програмен период. Според конвергентната програма за 2019 г. съотношението на консолидирания държавен дълг към БВП се очаква да спадне постепенно до 29,7 % през 2022 г. Макроикономическият сценарий в основата на тези бюджетни прогнози е реалистичен. Като цяло рисковете бюджетните цели да не бъдат изпълнени изглеждат балансирани, като се очаква да бъде отбелязан допълнителен растеж на заплатите в публичния сектор и на социалните трансфери, на фона на който ще има слабо намаление на общите приходи като дял от БВП. Въз основа на прогнозата на Комисията от пролетта на 2019 г. се предвижда структурното салдо да спадне до около -0,1 % от БВП през 2019 г. и -0,4 % от БВП през 2020 г., оставайки над средносрочната бюджетна цел. Като цяло Съветът е на мнение, че се предвижда Чешката република да спази разпоредбите на Пакта за стабилност и растеж през 2019 г. и 2020 г.

               (6)Чешката република е изправена пред средна степен на риск за фискалната устойчивост на публичните финанси в дългосрочен план, основно заради разходите, свързани със застаряването на населението. Разходите за пенсии са основният фактор, който влияе отрицателно на дългосрочната устойчивост, тъй като се очаква те да нараснат с около 2 процентни пункта от БВП до 2070 г. Дългосрочните рискове произтичат от комбинацията от неблагоприятни демографски характеристики и определянето на 65 години за максимална законоустановена пенсионна възраст. В резултат на това коефициентът на възрастова зависимост, чрез който се прави съпоставка между възрастните хора и активното население, нараства почти двойно, достигайки приблизително 50 % през 2070 г. В резултат на неотдавнашни мерки размерът на пенсиите е по-подходящ. Наред с по-щедрото индексиране на пенсионните обезщетения правителството увеличи размера на основната пенсия и на пенсиите на по-възрастните пенсионери. Тези действия обаче не са съпроводени от политики, които биха подобрили устойчивостта. Например привеждането на продължителността на живота в съответствие със законоустановената пенсионна възраст не става автоматично. Понастоящем всяка промяна на пенсионната възраст (за законоустановено и за ранно пенсиониране) трябва да бъде предложена от правителството и одобрена от парламента. Тези мерки могат също така да бъдат съчетани с политики за пазара на труда в подкрепа на удължаването на професионалното развитие и на участието на недостатъчно представени групи. Прогнозираното увеличение на свързаните със застаряването на населението публични разходи за здравеопазване до 2070 г. е в размер на 1,1 процентни пункта от БВП и това също намалява дългосрочната фискална устойчивост. В този контекст по-нататъшното консолидиране на болничния сектор и инвестирането в първични и интегрирани здравни и социални грижи може да подобри разходната ефективност на системата на здравеопазване.

               (7)Чешката национална банка може да определи препоръчителни макропруденциални ограничения по отношение на ипотечното кредитиране, но съгласно действащото законодателство държавата има ограничени правомощия за налагане на наказания, тъй като не разполага с официални правомощия да ги прилага. Като цяло чешките банки изпълняват препоръките, но обвързващите правни ограничения вероятно ще увеличат степента на съответствие между тях, като осигурят финансова стабилност и намаляване на рисковете за кредитополучателите. Все още текат дискусиите във връзка със законодателно предложение за изменение на Закона за Чешката национална банка.

               (8)Макар и да е налице известно подобрение, корупцията продължава да притеснява предприятията и може да възпрепятства икономическата дейност. От друга страна, въведените през 2017 г. реформи, включително в областта на обществените поръчки, понастоящем са в процес на прилагане, а някои текущи мерки бяха окончателно приети от правителството и изпратени до парламента за по-нататъшно обсъждане. Сред тях има предложения за разширяване на ролята на върховната одитна институция с включването на регионите и общините, както и във връзка с назначенията в държавни дружества — област, в която може да има конфликти на интереси и регулирането е от съществено значение. Все още не са приети обаче предложенията относно защитата на лицата, които подават сигнали за нередности, и относно лобирането.

               (9)Чешката република постига солидни резултати на пазара на труда. Заетостта се е повишила стабилно през последните седем години, а безработицата е спаднала значително. Въпреки това потенциалът на жените с малки деца, нискоквалифицираните лица и хората с увреждания на пазара на труда все още не се използва в достатъчна степен. На фона на недостига на работна ръка, категорично съществува възможност за увеличаване на тяхното участие на пазара на труда. Разликите в заетостта и в заплащането на жените и мъжете продължават да са високи въпреки предприетите наскоро мерки, благодарение на които родителският отпуск е станал по-гъвкав и броят на детските заведения се е увеличил. Равнището на заетост на жените остава доста под това на мъжете. Слабата наличност на финансово достъпни детски заведения, правото на дълготраен родителски отпуск, ниската степен на използване на гъвкав режим на работа и липсата на заведения за дългосрочни грижи продължават да оказват значително влияние върху участието на пазара на труда. През 2017 г. едва 6,5 % от децата на възраст под три години са посещавали професионални заведения за детски грижи (при средни стойности за ЕС от 34,2 %). Въпреки че нискоквалифицираните лица съставляват малка част от населението, равнището на заетост сред тях е доста под това на хората със средна и висока квалификация. Също така процентът на заетост на хората с увреждания продължава да бъде нисък. Поради ограничен капацитет публичните служби по заетостта в момента не предоставят на търсещите работа индивидуална и непрекъсната подкрепа. Увеличаването на способността на публичните служби по заетостта да информират и активират населението, съчетано с ефективни и целенасочени политики за установяване на активен пазар на труда, ще спомогне за стимулирането на участието на групите в неравностойно положение.

               (10)Трудовите и демографските ограничения в характеризираща се с интензивно производство икономика дава основание за повече инвестиции в образование и обучение, включително по отношение на работещите възрастни, за да се гарантира, че страната е готова да посрещне предизвикателствата, пред които я изправят структурните промени в икономиката, като например бъдещите технологични промени. Възможно е да възникнат несъответствия в качеството на уменията, включително във връзка с бъдещата автоматизация и роботизация, по-специално в сектора на цифровите технологии. Новите работни места ще изискват нови компетенции и значителни инвестиции, по-специално в професионални технически и цифрови умения на по-високо равнище, които се очаква да бъдат необходими след автоматизирането на сегашните механични работни места. Въпреки че през последните години има различни инициативи за въвеждане на всеобхватна стратегия за уменията, те все още не са се превърнали в една действително всеобхватна система.

               (11)Резултатите в областта на образованието продължават да зависят в много голяма степен от социално-икономическия произход на учащите. През 2016 г. беше въведена реформа за по-приобщаващо образование с подкрепата на Европейския социален фонд. Нейният успех ще зависи от наличието на достатъчно и устойчиво национално финансиране, по-нататъшното обучение на учителите и помощник-учителите и повишаването на осведомеността на обществеността за ползите от приобщаващото образование. Въпреки че като цяло въздействието на реформата за приобщаващо образование във връзка с участието на ромските деца в общото образование е положително, то остава ограничено. Ниските нива на инвестиции, ограничената привлекателност на учителската професия и социално-икономическите неравенства възпрепятстват завършването на по-висока образователна степен. Има недостиг на учители заради ниския престиж на професията, ниските, макар и увеличени наскоро заплати в сравнение с други професии и ограничените възможности за професионално развитие. Учителската професия продължава да бъде относително непривлекателна за талантливите млади хора. Предвид това, недостигът на квалифицирани учители, съчетан с очакваните неблагоприятни демографски промени, показва, че в бъдеще наемането на преподаватели и задържането им на работа може да стане по-трудно.

               (12)Въпреки че Чешката република е държава на транзитно преминаване, завършването на европейските транспортни мрежи, включително коридорите на TEN-T, далеч не е приключено. Крайградската транспортна инфраструктура продължава да е незадоволителна, което ограничава достъпността на жилищата и способността на хората да пътуват до работа. Лошите транспортни връзки възпират също така стопанската дейност, особено в отдалечените региони. В районите на големите градове процесът на субурбанизация продължава, но крайградските транспортни мрежи изостават, особено по отношение на железопътната инфраструктура. Страната показва ниски резултати по отношение на нисковъглеродните аспекти, особено що се отнася до дела на енергията от възобновяеми източници в транспорта и използването на електрически превозни средства. Освен това планираният растеж на инфраструктурата за зареждане може да не е достатъчен, за да отговори на бъдещото търсене. Повечето инвестиции в устойчив транспорт също биха могли да намалят замърсяването на въздуха и шумовото замърсяване, смекчавайки неговото въздействие върху общественото здраве, особено в градските райони. Цифровата инфраструктура се подобрява, но разделението между градските и селските райони остава, тъй като само 59 % от домакинствата в селските райони имат достъп до високоскоростни широколентови мрежи. Подновяването на инфраструктурата на по-старите медни мрежи и възможностите за фиксиран безжичен достъп няма да бъдат достатъчни за постигането на целите за свързаност за 2025 г. За да може да се отговори на бъдещите нужди от свързаност, е необходимо да се предвидят инвестиции в мрежи с много голям капацитет (т.е. оптични влакна) и подходящи мерки по отношение на търсенето.

               (13)Енергоемкостта на чешката икономика продължава да е сред най-високите в ЕС, тъй като енергийната ефективност се подобрява съвсем бавно, по-специално при сградния фонд. Най-енергоемки са промишленият и жилищният сектор. Подобряването на енергийната ефективност ще осигури възможност за повишаване на конкурентоспособността на Чешката република чрез намаляване на разходите за енергия на домакинствата и предприятията, развиване на по-чисти производства и изкачване нагоре по веригата за създаване на стойност. В сектора на енергетиката преобладават въглищата, които са и най-големият източник на емисии на въглероден диоксид, и това застрашава съществено качеството на въздуха на местно равнище. През последните 5 години емисиите на парникови газове от автомобилния транспорт са се увеличили значително. По отношение на приспособяването към изменението на климата и предотвратяването на рискове липсват съответни действия за подходящо предотвратяване, подготвеност и устойчивост при бедствия.

               (14)Административната и регулаторната тежест могат да възпрепятстват инвестициите. Според редица чешки дружества административната и регулаторната тежест са основна пречка пред инвестициите. Бързо променящото се законодателство и сложните административни процедури продължават да представляват основна пречка за извършването на стопанска дейност. Разходите за изпълнението на договори, честите промени на данъчните и трудовите разпоредби и трудното получаване на разрешителни за строеж са потенциален фактор, възпрепятстващ инвестициите в страната. Също така степента на административната тежест варира значително в отделните региони. Направени наскоро предложения целят да се опростят процедурите по планиране, особено по отношение на големи инфраструктурни проекти. Освен това правителството се подготвя за съставянето на нов закон за строителството до 2021 г. с участието на социалните партньори. Отговорността за надзора на пазара на продукти е разпределена между различни организации, предмет е на припокриване и създава предизвикателства за ефикасната координация и ефективното сътрудничество.

               (15)Наблюдава се подобрение по отношение на прозрачността и предоставяното обучение, но практиките за възлагане на обществени поръчки все още изостават що се отнася до конкурентоспособността, заради многото процедури с получаване само на една оферта, използването на критерии за качество и доверието в публичните институции. Преобладават решенията в областта на обществените поръчки, които продължават да се основават на най-ниската цена, тъй като все още не е приет стратегически подход. Беше поставен по-голям акцент върху централизираното възлагане на обществени поръчки и използването на споделен експертен опит, но тяхното въвеждане е доста бавно, въпреки доказания им потенциал.

               (16)Чешката република все още не е създала напълно функционираща иновационна екосистема, основана на национална научноизследователска и развойна дейност. Страната продължава да бъде умерен новатор на равнището на ЕС, въпреки че научноизследователската и развойната дейност са по-интензивни. Възможно е това да се дължи на факта, че няма напълно съгласувана стратегия за публичните инвестиции, която да засили скромните резултати в областта на научните изследвания и да подобри сътрудничеството между частния сектор и академичните среди. Повишаването на производителността се дължи основно на големите чуждестранни дружества, а местните дружества изостават по отношение на генерирането на добавена стойност. Освен това общата факторна производителност, която представлява показател за степента на ефективност на капитала и труда, използвани в производството, се увеличава с относително бавни темпове. Поставянето на по-голям акцент върху иновациите на вътрешния пазар би могло да повиши производителността във всички сектори на икономиката, включително при малките и средните предприятия.

               (17)Програмирането на средствата от ЕС за периода 2021—2027 г. би могло да спомогне за справяне с някои от пропуските, установени в препоръките, по-специално в областите, обхванати от приложение Г към доклада за страната
                  6
               . Това ще позволи на Чешката република да използва по възможно най-добрия начин тези фондове за установените сектори, като се отчитат регионалните различия. Укрепването на административния капацитет на страната за управление на тези средства е важен фактор за успеха на тази инвестиция.

               (18)В рамките на европейския семестър за 2019 г. Комисията направи цялостен анализ на икономическата политика на Чешката република и го публикува в доклада за страната от 2019 г. Тя оцени също програмата за конвергенция за 2019 г. и националната програма за реформи за 2019 г., както и последващите действия във връзка с препоръките към Чешката република, отправени през предходните години. Комисията взе предвид не само тяхното значение за провеждането на устойчива фискална и социално-икономическа политика в Чешката република, но и тяхното съответствие с правилата и насоките на Съюза, предвид необходимостта от засилване на цялостното икономическо управление на Съюза чрез принос на равнището на Съюза към бъдещите решения на държавите членки.

               (19)С оглед на тази оценка Съветът разгледа конвергентната програма за 2019 г. и изразява становище
                  7
               , че се очаква Чешката република да спази Пакта за стабилност и растеж,

               ПРЕПОРЪЧВА на Чешката република да предприеме следните действия през 2019 г. и 2020 г.:

               1.Да подобри дългосрочната фискална устойчивост на пенсионната система и системата на здравеопазването. Да приеме висящите мерки за борба с корупцията.

               2.Да насърчи заетостта на жените с малки деца, включително чрез подобряване на достъпа до финансово достъпни детски заведения, и тази на групите в неравностойно положение. Да повиши качеството и приобщаващия характер на системите на образование и обучение, включително чрез насърчаване на придобиването на технически и цифрови умения и чрез популяризиране на учителската професия.

               3.Да насочи икономическата политика във връзка с инвестициите към транспорта, по-специално неговата устойчивост, към цифровата инфраструктура, ниските въглеродни емисии и енергийния преход, включително енергийната ефективност, като се отчитат регионалните различия. Да намали административната тежест за инвестициите и да осигури възможност за конкуренция при възлагането на обществени поръчки, която се основана в по-голяма степен на качеството. Да премахване пречките, които възпрепятстват развитието на напълно функционираща иновационна екосистема.

               Съставено в Брюксел на […] година.

                     За Съвета

                     Председател

                     (1)

                        ОВ L 209, 2.8.1997 г., стр. 1.

                     (2)

                        SWD (2019) 1002 final.

                     (3)

                        Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).

                     (4)

                        СОМ(2014) 494 final.

                     (5)

                        Салдо, коригирано спрямо фазата на икономическия цикъл и без отчитане на еднократните и временните мерки, преизчислено от службите на Комисията с помощта на общоприетата методика.

                     (6)

                        SWD (2019) 1002 final.

                     (7)

                        Съгласно член 9, параграф 2 от Регламент (EО) № 1466/97 на Съвета.


               ЕВРОПЕЙСКА КОМИСИЯ
            Брюксел, 18.6.2019
            COM(2019) 281 final
            Препоръка за
            РЕШЕНИЕ НА СЪВЕТА
            за упълномощаване на Комисията да започне преговори от името на Европейския съюз за сключване на Споразумение за партньорство в областта на устойчивото рибарство с Република Сейшели и на съответен протокол
            {SWD(2019) 209 final} - {SWD(2019) 210 final}

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания и цели на предложението

               Комисията предлага да се проведат преговори за ново Споразумение за партньорство в областта на устойчивото рибарство с Република Сейшели и на съответен нов протокол, като двата документа да отговарят на нуждите на риболовния флот на Съюза и да са в съответствие с Регламент (ЕС) № 1380/2013 относно общата политика в областта на рибарството и със заключенията на Съвета от 19 март 2012 г. във връзка със Съобщението на Комисията относно външното измерение на общата политика в областта на рибарството.

               •Съгласуваност с действащите разпоредби в тази област на политиката

                  Действащото понастоящем Споразумение за партньорство в областта на рибарството между Европейския съюз и Република Сейшели
                     1
                   беше подписано на 28 февруари 2007 г.
                     2
                   и влезе в сила на 2 ноември 2007 г., като срокът му на действие е 6 години. То подлежи на подновяване с мълчаливо съгласие и понастоящем се прилага до 1 ноември 2019 г. В препоръката се предлага да се проведат преговори за ново Споразумение за партньорство в областта на устойчивото рибарство, за да може в него да се включат някои разпоредби на Регламент (ЕС) № 1380/2013
                     3
                  , които не се обхванати от действащото понастоящем споразумение. Действащият понастоящем протокол
                     4
                   към споразумението, който е със срок на действие шест години, влезе в сила на 18 януари 2014 г. и изтича на 17 януари 2020 г. В него се определят възможностите за риболов, които се предоставят на флота на Съюза, и съответното финансово участие от Съюза и корабособствениците.

                  Дължимото на Република Сейшели годишно финансово участие от публичните средства на ЕС възлиза на 5 000 000 EUR
                     5
                  , от които 2 500 000 EUR са предназначени за секторна подкрепа.

               По силата на Споразумението за партньорство в областта на рибарството със Сейшeлите се осигуряват възможности за риболов на риба тон и далекомигриращи видове за кораби на ЕС от четири държави членки (Испания, Франция, Италия и Португалия). Европейският съюз вече разработи мрежа от двустранни споразумения за партньорство в областта на устойчивото рибарство (СПОУР) в Индийския океан — по-конкретно с Мавриций и Мадагаскар.

               СПОУР допринасят за утвърждаването в международен аспект на целите на общата политика в областта на рибарството, като гарантират, че риболовните дейности на Съюза извън неговите води се основават на същите принципи и стандарти като принципите и стандартите, прилагани съгласно правото на Съюза, и като насърчават устойчивото управление на океаните във всичките му измерения. Наред с това те стимулират научното сътрудничество между ЕС и неговите партньори, насърчават прозрачността и устойчивостта с оглед на по-доброто управление на рибните ресурси, както и управлението чрез подкрепа за наблюдението, контрола и надзора на дейностите на националните и чуждестранните флотове и чрез финансиране на борбата с незаконния, недеклариран и нерегулиран риболов. СПОУР допринасят също така за устойчивото развитие на риболовната промишленост на местно равнище и за насърчаване на растежа и достойните условия на труд при риболовните дейности. СПОУР укрепват позициите на Европейския съюз в международните и регионалните риболовни организации: в конкретния случай на Сейшелите това е Комисията по рибата тон в Индийския океан (IOTC)
                  6
               .

               •Съгласуваност с други политики на Съюза

                  Преговорите за ново споразумение и нов протокол със Сейшелите са съгласувани с външната дейност на ЕС, насочена към държавите от Африка, Карибите и Тихоокеанския басейн, и по-конкретно с целите на Съюза по отношение на спазването на демократичните принципи и правата на човека.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  Правното основание за решението се съдържа в част пета — „Външна дейност на Съюза“, дял V — „Международни споразумения“, член 218 от Договора за функционирането на Европейския съюз (ДФЕС), в който се описва процедурата за водене на преговори и сключване на споразумения между ЕС и трети държави.

               •Субсидиарност (при неизключителна компетентност)

                  Не е приложимо — изключителна компетентност.

               •Пропорционалност

                  Решението е пропорционално на целта.

               •Избор на инструмент

                  Инструментът е предвиден по силата на член 218, параграфи 3 и 4 от ДФЕС.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  През 2019 г. Комисията извърши последваща оценка на действащия понастоящем протокол към Споразумението за партньорство в областта на рибарството с Република Сейшели, както и предварителна оценка на евентуалното подновяване на този протокол. Заключенията от оценката са изложени в отделен работен документ на службите на Комисията.

                  В заключенията от оценката се посочва, че риболовните сектори на ЕС проявяват силен интерес към извършването на риболов в Сейшелите и че подновяването на протокола е в интерес на двете страни. Подновяването на протокола освен това ще допринесе за засилване на наблюдението, контрола и надзора, както и за по-доброто управление на рибарството в региона.

                  За ЕС е важно да поддържа инструмент, позволяващ задълбочено секторно сътрудничество с държава, която — поради обхвата на риболовната зона под нейната юрисдикция — е водещ фактор в управлението на океаните в съответния подрегион. Укрепването на отношенията със Сейшелите е от полза и за намирането на съмишленици в рамките на IOTC. Освен това за флота на ЕС това означава запазване на достъпа до риболовна зона, която е важна за използването на риболовни стратегии съгласно многогодишна международна правна рамка. Също така значението на Виктория като едно от основните пристанища за разтоварване допринася за важността на предвидения нов протокол както за риболовния сектор на ЕС, така и за държавата партньор. Що се отнася до органите на Сейшелите, тяхната цел е да запазят отношенията си с ЕС с оглед укрепване на управлението на океаните, като се ползват от специална секторна подкрепа, предвиждаща възможности за многогодишно финансиране.

               •Консултации със заинтересованите страни

                  В рамките на оценката бяха проведени консултации с държавите членки, представители на сектора и международни организации на гражданското общество, както и с представители на органа за управление на рибарството и гражданското общество на Сейшелите. Бяха проведени също така консултации в рамките на Консултативния съвет по далечно плаване, и по-специално на неговото заседание на 27 март 2019 г.

               •Събиране и използване на експертни становища

                  Не е приложимо.

               •Оценка на въздействието

                  Не е приложимо.

               •Пригодност и опростяване на законодателството

                  Не е приложимо.

               •Основни права

                  В указанията за водене на преговори, предложени като приложение към решението, се препоръчва да се разреши започването на преговори, като се включи клауза относно последиците в случай на нарушаване на правата на човека и демократичните принципи.

               4.ОТРАЖЕНИЕ ВЪРХУ БЮДЖЕТА

               Отражението върху бюджета, свързано с новия протокол, се изразява в плащането на Република Сейшели на финансово участие. Съответните бюджетни средства под формата на бюджетни кредити за поети задължения и бюджетни кредити за плащания трябва да бъдат включвани ежегодно в бюджетния ред за споразуменията за партньорство в областта на устойчивото рибарство (11 03 01) и трябва също така да са съвместими с финансовото програмиране на многогодишната финансова рамка за периода 2014—2020 г. Годишните суми за поетите задължения и плащанията са установени в годишната бюджетна процедура, включително в бюджетен ред „Резерви“ по отношение на протоколите, които не са влезли в сила към началото на годината
                  7
               .

               5.ДРУГИ ЕЛЕМЕНТИ

               •Планове за изпълнение и механизми за наблюдение, оценка и докладване

                  Очаква се преговорите да започнат през второто тримесечие на 2019 г.

               •Подробно разяснение на специфичните разпоредби на предложението

                  Комисията препоръчва следното:

                  — Съветът да упълномощи Комисията да започне и проведе преговори за сключването на ново Споразумение за партньорство в областта на устойчивото рибарство с Република Сейшели и на съответен протокол,

                  — Комисията да бъде определена за преговарящ на ЕС по този въпрос,

                  — Комисията да води преговорите в консултация със специалния комитет, създаден в съответствие с Договора за функционирането на Европейския съюз,

                  — Съветът да одобри указанията за водене на преговори, приложени към настоящата препоръка.

               Препоръка за

               РЕШЕНИЕ НА СЪВЕТА

               за упълномощаване на Комисията да започне преговори от името на Европейския съюз за сключване на Споразумение за партньорство в областта на устойчивото рибарство с Република Сейшели и на съответен протокол

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че следва да започнат преговори с цел сключване на ново Споразумение за партньорство в областта на устойчивото рибарство с Република Сейшели и на съответен нов протокол,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да започне преговори с Република Сейшели с цел сключване на ново Споразумение за партньорство в областта на устойчивото рибарство с Република Сейшели и на съответен нов протокол.

               Член 2

               Преговорите се водят в консултация с [наименованието на специалния комитет, определен от Съвета] и въз основа на указанията за водене на преговори, които се съдържат в приложението към настоящото решение.

               Член 3

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        ОВ L 290, 20.10.2006 г., стр. 2.

                     (2)

                  https://www.consilium.europa.eu/bg/documents-publications/treaties-agreements/agreement/?id=2006084&DocLanguage=bg

                     (3)

                        Вж. Регламент (ЕС) № 1380/2013, част VI, дял II.

                     (4)

                        OВ L 4, 9.1.2014 г., стр. 3.

                     (5)

                        За последните 4 години от срока на действие на протокола. За първите 2 години то възлизаше на 5 350 000 EUR.

                     (6)

                  https://iotc.org/
                  , междуправителствена организация, която отговаря за управлението на рибата тон и тоноподобните видове в Индийския океан.

                     (7)

                        Глава 40 (бюджетен ред 40 02 41 — „Резерви“) в съответствие с междуинституционалното споразумение относно МФР (2013/C 373/01).

    ---documentbreak---

               ЕВРОПЕЙСКА КОМИСИЯ
            Брюксел, 18.6.2019
            COM(2019) 281 final
            ПРИЛОЖЕНИЕ
            към
            Препоръка
            за Решение на Съвета за упълномощаване на Комисията да започне преговори от името на Европейския съюз за сключване на Споразумение за партньорство в областта на устойчивото рибарство с Република Сейшели и на съответен протокол
            {SWD(2019) 209 final} - {SWD(2019) 210 final}

               ПРИЛОЖЕНИЕ

               Указания за водене на преговори

               –Целта на преговорите е да се сключат Споразумение за партньорство в областта на устойчивото рибарство и съответен протокол между Европейския съюз и Република Сейшели в съответствие с Регламент (ЕС) № 1380/2013 относно общата политика в областта на рибарството и със заключенията на Съвета от 19 март 2012 г. във връзка със Съобщението на Комисията от 13 юли 2011 г. относно външното измерение на общата политика в областта на рибарството.

               –Поради това в Споразумението за партньорство в областта на устойчивото рибарство следва да се определят общата рамка, общите принципи и целите, които ще бъдат в основата на партньорството с Република Сейшели. В него следва да се съдържа клауза за отмяна на действащото понастоящем Споразумение за партньорство в областта на рибарството между Европейската общност и Република Сейшели
                  1
               .

               –За да се насърчи устойчивото и отговорно рибарство, като в същото време се осигурят ползи както за ЕС, така и за Република Сейшели, произтичащи от новото споразумение и съответния протокол, по време на преговорите Комисията ще се ръководи от следните цели:

               ·да се осигурят достъп до риболовната зона на Република Сейшели и необходимите разрешения за риболов в тази зона за корабите от флота на ЕС, като по този начин, наред с другото, се разшири мрежата от споразумения за партньорство в областта на устойчивото рибарство, които са на разположение на операторите от ЕС в Индийския океан;

               ·да бъдат взети под внимание най-добрите налични научни становища и съответните планове за управление, приети от регионалните организации за управление на рибарството, за да се гарантира екологичната устойчивост на риболовните дейности и да се насърчи управлението на океаните на международно равнище. Риболовните дейности следва да бъдат насочени изключително към наличните ресурси, като се вземе предвид риболовният капацитет на местния флот и същевременно се отдели специално внимание на далекомигриращия характер на съответните запаси;

               ·да се осигури подходящ дял от рибните ресурси, който да е изцяло съобразен с интересите на флотовете на ЕС, когато тези ресурси представляват интерес и за други чуждестранни флотове, и да се прилагат едни и същи технически условия спрямо всички чуждестранни флотове;

               ·да се гарантира, че достъпът до рибните ресурси се основава на досегашната и на очакваната бъдеща дейност на флота на ЕС в региона, като се отчитат най-добрите и най-актуални налични научни становища, както и интересите на най-отдалечените региони на ЕС;

               ·да бъде установен диалог за укрепване на секторната политика с цел да се насърчи провеждането на отговорна политика в областта на рибарството във връзка с целите за развитие на държавата, по-специално по отношение на управлението на рибарството, борбата с незаконния, недеклариран и нерегулиран риболов, както и контрола, наблюдението и надзора на риболовните дейности и предоставянето на научни становища; и да се насърчи икономическата дейност;

               ·да се гарантира, че протоколът ще помогне за насърчаването на растежа и достойните условия на труд в морския сектор, като се вземат предвид съответните конвенции на Международната организация на труда;

               ·да бъде включена клауза относно последиците в случай на нарушаване на правата на човека и демократичните принципи.

               –По-конкретно, в протокола следва да се определят:

               ·възможностите за риболов, които ще бъдат предоставени на корабите на Европейския съюз;

               ·финансовата компенсация и условията за нейното изплащане; както и

               ·механизмите за осъществяване на секторната подкрепа.

                     (1)

                        ОВ L 290, 20.10.2006 г., стр. 2.


               ЕВРОПЕЙСКА КОМИСИЯ
            Брюксел, 18.6.2019
            COM(2019) 280 final
            Препоръка за
            РЕШЕНИЕ НА СЪВЕТА
            за упълномощаване на Комисията да започне преговори от името на Европейския съюз за сключване на протокол към Споразумението за партньорство в областта на устойчивото рибарство с Република Сенегал
            {SWD(2019) 207 final} - {SWD(2019) 208 final}

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕПОРЪКАТА

               •Основания и цели на предложението

               Комисията предлага да се проведат преговори за нов протокол към Споразумението за партньорство в областта на устойчивото рибарство с Република Сенегал, който да отговаря на нуждите на риболовния флот на Съюза и да е в съответствие с Регламент (ЕС) № 1380/2013 относно общата политика в областта на рибарството и със заключенията на Съвета от 19 март 2012 г. във връзка със Съобщението на Комисията относно външното измерение на общата политика в областта на рибарството.

               •Съгласуваност с действащите разпоредби в тази област на политиката

                  Действащото понастоящем Споразумение за партньорство в областта на устойчивото рибарство (СПОУР) между Европейския съюз и Сенегал
                     1
                   беше подписано на 20 ноември 2014 г.
                     2
                  . Действащият понастоящем протокол
                     3
                   към споразумението, който е със срок на действие пет години, влезе в сила на 20 ноември 2014 г.
                     4
                   и изтича на 19 ноември 2019 г. В него се определят възможностите за риболов, които се предоставят на флота на Съюза, и съответното финансово участие от Съюза и корабособствениците.

                  Дължимото на Сенегал годишно финансово участие от публичните средства на ЕС възлиза на 1 058 000 EUR за първата година, 988 000 EUR за втората, третата и четвъртата година и 918 000 EUR за петата година за общ референтен тонаж 14 000 тона годишно. Освен това за период от 5 години е предназначена сума в размер на 750 000 EUR годишно за секторна подкрепа.

               По силата на СПОУР със Сенегал се осигуряват възможности за риболов на риба тон и далекомигриращи видове за кораби на ЕС от две държави членки (Испания и Франция) и възможности за риболов на дънни видове за два кораба (от Испания). Европейският съюз вече разработи мрежа от двустранни СПОУР с редица западноафрикански държави с излаз на Атлантическия океан — по-конкретно с Мароко, Мавритания, Гамбия, Гвинея Бисау, Либерия и Кот д’Ивоар.

                  СПОУР допринасят за утвърждаването в международен аспект на целите на общата политика в областта на рибарството, като гарантират, че риболовните дейности на Съюза извън неговите води се основават на същите принципи и стандарти като принципите и стандартите, прилагани съгласно правото на Съюза. Наред с това те стимулират научното сътрудничество между ЕС и неговите партньори, насърчават прозрачността и устойчивостта с оглед на по-доброто управление на рибните ресурси, както и управлението чрез подкрепа за наблюдението, контрола и надзора на дейностите на националните и чуждестранните флотове и чрез финансиране на борбата с незаконния, недеклариран и нерегулиран риболов, за да се допринесе за устойчивото развитие на местната риболовна промишленост. СПОУР укрепват позициите на Европейския съюз в международните и регионалните риболовни организации: в конкретния случай на Сенегал това е Международната комисия за опазване на рибата тон в Атлантическия океан (ICCAT)
                     5
                  . Същевременно СПОУР се основават на най-добрите налични научни становища и спомагат да се подобри изпълнението на международните мерки, включително за борба срещу незаконния, недеклариран и нерегулиран риболов.

               •Съгласуваност с други политики на Съюза

                  Преговорите за нов протокол със Сенегал са съгласувани с външната дейност на ЕС, насочена към държавите от Африка, Карибите и Тихоокеанския басейн, и по-конкретно с целите на Съюза по отношение на спазването на демократичните принципи и правата на човека.

                  Макар и в локален мащаб, икономическата дейност, генерирана от сектора на рибарството в Сенегал, ще допринесе за отстраняване на причините за незаконната миграция от страната.

               2.ПРАВНИ ЕЛЕМЕНТИ НА ПРЕПОРЪКАТА

               •Правно основание

                  Правното основание за решението се съдържа в част пета — „Външна дейност на Съюза“, дял V — „Международни споразумения“, член 218 от Договора за функционирането на Европейския съюз (ДФЕС), в който се описва процедурата за водене на преговори и сключване на споразумения между ЕС и трети държави.

               •Субсидиарност (при неизключителна компетентност)

                  Не е приложимо — изключителна компетентност.

               •Пропорционалност

                  Решението е пропорционално на целта.

               •Избор на инструмент

                  Инструментът е предвиден по силата на член 218, параграфи 3 и 4 от ДФЕС.

               3.РЕЗУЛТАТИ ОТ ПОСЛЕДВАЩИТЕ ОЦЕНКИ, КОНСУЛТАЦИИТЕ СЪС ЗАИНТЕРЕСОВАНИТЕ СТРАНИ И ОЦЕНКИТЕ НА ВЪЗДЕЙСТВИЕТО

               •Последващи оценки/проверки за пригодност на действащото законодателство

                  През 2019 г. Комисията извърши последваща оценка на действащия понастоящем протокол към Споразумението за партньорство в областта на устойчивото рибарство със Сенегал, както и предварителна оценка на евентуалното подновяване на този протокол. Заключенията от оценката са изложени в отделен работен документ на службите на Комисията
                     6
                  .

                  В заключенията от оценката се посочва, че секторите на ЕС за улов както на риба тон, така и на дънни видове проявяват силен интерес към извършването на риболов в Сенегал и че подновяването на протокола ще допринесе за засилване на наблюдението, контрола и надзора, както и за по-доброто управление на рибарството в региона. За ЕС е важно да поддържа инструмент, позволяващ секторно сътрудничество със Сенегал — държава, която е водещ фактор в съответния подрегион. Освен това значението на Дакар като едно от основните пристанища за разтоварване допринася за важността на предвидения нов протокол както за риболовния сектор на ЕС, така и за държавата партньор. Що се отнася до органите на Сенегал, тяхната цел е да запазят отношенията си с ЕС с оглед укрепване на управлението на океаните, като се ползват от специална секторна подкрепа, предвиждаща възможности за многогодишно финансиране.

               •Консултации със заинтересованите страни

                  В рамките на оценката бяха проведени консултации с държавите членки, с представители на сектора, с международни организации на гражданското общество, както и с представители на органа за управление на рибарството и с гражданското общество на Сенегал. Бяха проведени също така консултации в рамките на Консултативния съвет по далечно плаване.

               •Събиране и използване на експертни становища

                  Не е приложимо.

               •Оценка на въздействието

                  Не е приложимо.

               •Пригодност и опростяване на законодателството

                  Не е приложимо.

               •Основни права

                  В указанията за водене на преговори, предложени като приложение към решението, се препоръчва да се разреши започването на преговори, като се включи клауза относно последиците в случай на нарушаване на правата на човека и демократичните принципи.

               4.ОТРАЖЕНИЕ ВЪРХУ БЮДЖЕТА

                  Отражението върху бюджета, свързано с новия протокол, се изразява в плащането на Република Сенегал на финансово участие, което е съвместимо с многогодишната финансова рамка за периода 2014—2020 г., и по-конкретно средства по бюджетния ред за споразуменията за партньорство в областта на устойчивото рибарство. Годишните суми за поетите задължения и плащанията са установени в годишната бюджетна процедура, включително в бюджетен ред „Резерви“ по отношение на предложенията, които не са влезли в сила към началото на годината
                     7
                  .

               5.ДРУГИ ЕЛЕМЕНТИ

               •Планове за изпълнение и механизми за наблюдение, оценка и докладване

                  Очаква се преговорите да започнат през второто тримесечие на 2019 г.

               •Подробно разяснение на специфичните разпоредби на предложението

                  Комисията препоръчва следното:

                  — Съветът да упълномощи Комисията да започне и проведе преговори за сключването на нов протокол към Споразумението за партньорство в областта на устойчивото рибарство с Република Сенегал,

                  — Комисията да бъде определена за преговарящ на ЕС по този въпрос,

                  — Комисията да води преговорите в консултация със специалния комитет, създаден в съответствие с Договора за функционирането на Европейския съюз,

                  — Съветът да одобри указанията за водене на преговори, приложени към настоящата препоръка.

               Препоръка за

               РЕШЕНИЕ НА СЪВЕТА

               за упълномощаване на Комисията да започне преговори от името на Европейския съюз за сключване на протокол към Споразумението за партньорство в областта на устойчивото рибарство с Република Сенегал

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 218, параграфи 3 и 4 от него,

               като взе предвид препоръката на Европейската комисия,

               като има предвид, че следва да се започнат преговори с цел сключване на нов протокол към Споразумението за партньорство в областта на устойчивото рибарство с Република Сенегал,

               ПРИЕ НАСТОЯЩОТО РЕШЕНИЕ:

               Член 1

               Комисията се упълномощава да започне преговори с Република Сенегал с цел сключване на нов протокол към Споразумението за партньорство в областта на устойчивото рибарство с Република Сенегал.

               Член 2

               Преговорите се водят в консултация с [наименованието на специалния комитет да се впише от Съвета] и въз основа на указанията за водене на преговори, които се съдържат в приложението към настоящото решение.

               Член 3

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        OВ L 304, 23.10.2014 г., стр. 3.

                     (2)

                  https://www.consilium.europa.eu/bg/documents-publications/treaties-agreements/agreement/?id=2014055&DocLanguage=bg

                     (3)

                        OВ L 304, 23.10.2014 г., стр. 9.

                     (4)

                  https://www.consilium.europa.eu/bg/documents-publications/treaties-agreements/agreement/?id=2014056&DocLanguage=bg

                     (5)

                  http://www.fao.org/fishery/rfb/iccat/en
                  , създаден по силата на международното право орган за опазване и управление на далекомигриращите видове в региона.

                     (6)

                        SWD(2019)208.

                     (7)

                        Вж. глава 40 (бюджетен ред 40 02 41 — „Резерви“) в съответствие с междуинституционалното споразумение относно МФР (2013/C 373/01).

    ---documentbreak---

               ЕВРОПЕЙСКА КОМИСИЯ
            Брюксел, 18.6.2019
            COM(2019) 280 final
            ПРИЛОЖЕНИЕ
            към
            Препоръка
            за Решение на Съвета за упълномощаване на Комисията да започне преговори от името на Европейския съюз за сключване на протокол към Споразумението за партньорство в областта на устойчивото рибарство с Република Сенегал
            {SWD(2019) 207 final} - {SWD(2019) 208 final}

               ПРИЛОЖЕНИЕ

               –Указания за водене на преговори

               –Целта на преговорите е да се сключи протокол към Споразумението за партньорство в областта на устойчивото рибарство между Европейския съюз и Република Сенегал в съответствие с Регламент (ЕС) № 1380/2013 относно общата политика в областта на рибарството и със заключенията на Съвета от 19 март 2012 г. във връзка със Съобщението на Комисията от 13 юли 2011 г. относно външното измерение на общата политика в областта на рибарството.

               –За да се насърчи устойчивото и отговорно рибарство, като в същото време се осигурят ползи както за ЕС, така и за Република Сенегал, произтичащи от новия протокол, по време на преговорите Комисията ще се ръководи от следните цели:

               ·да се осигурят достъп до риболовната зона на Република Сенегал и необходимите разрешения за риболов в тази зона за корабите от флота на ЕС, като по този начин, наред с другото, се разшири мрежата от споразумения за партньорство в областта на устойчивото рибарство, които са на разположение на операторите от ЕС в Западна Африка;

               ·да бъдат взети под внимание най-добрите налични научни становища и съответните планове за управление, приети от регионалните организации за управление на рибарството, за да се гарантира екологичната устойчивост на риболовните дейности и да се насърчи управлението на океаните на международно равнище. Риболовните дейности следва да бъдат насочени изключително към наличните ресурси, като се вземе предвид риболовният капацитет на местния флот и същевременно се отдели специално внимание на далекомигриращия характер на съответните запаси;

               ·да се осигури подходящ дял от излишъците от рибни ресурси, който да е изцяло съобразен с интересите на флотовете на ЕС, когато тези ресурси представляват интерес и за други чуждестранни флотове, и да се прилагат едни и същи технически условия спрямо всички чуждестранни флотове;

               ·да се гарантира, че достъпът до рибните ресурси се основава на досегашната и на очакваната бъдеща дейност на флота на ЕС в региона, като се отчитат най-добрите и най-актуални налични научни становища;

               ·да бъде установен диалог за укрепване на секторната политика с цел: да се насърчи провеждането на отговорна политика в областта на рибарството във връзка с целите за развитие на държавата, по-специално по отношение на управлението на рибарството, борбата с незаконния, недеклариран и нерегулиран риболов, както и контрола, наблюдението и надзора на риболовните дейности и предоставянето на научни становища; да се насърчат икономическата дейност и възможностите за работа, с което да се допринесе, наред с другото, за преодоляване на причините за незаконната миграция от Сенегал;

               ·да се гарантира, че протоколът ще помогне за насърчаването на растежа и достойните условия на труд в морския сектор, като се вземат предвид съответните конвенции на Международната организация на труда;

               ·да бъде включена клауза относно последиците в случай на нарушаване на правата на човека и демократичните принципи.

               –По-конкретно, в протокола следва да се определят:

               ·възможностите за риболов (посочени по категории), които ще бъдат предоставени на корабите на Европейския съюз;

               ·финансовата компенсация и условията за нейното изплащане; както и

               ·механизмите за осъществяване на секторната подкрепа.